Lotte Rod (RV), 2024-11-21:
Tak for det, formand.
Noget af det fineste, jeg har været med til, har været leg på plejehjem.
Når man sådan sammen med børn, forældre, ældre og medarbejdere synger, leger med farvede tørklæder og vælger det allerflotteste rasleæg i kufferten, bliver man glad helt nede i maven, og man bliver en lille smule i tvivl om, hvem det egentlig er, der giver til hvem.
Det er jo der, velfærd er allersmukkest.
Det er, når det ikke bliver en ret eller en ydelse, men når velfærd er at være noget for nogen.
Uanset om man som ældre bor på plejehjem, eller om man bor derhjemme, har vi jo som mennesker tre fuldstændig grundlæggende psykologiske behov: behovet for at føle selvstændighed, behovet for at føle kompetence, at vi selv kan, og behovet for at føle samhørighed med andre mennesker.
Når vi bliver gamle, er der nogle ting, som vi ikke længere kan.
Der er noget selvstændighed, vi mister, og derfor er det jo desto vigtigere, når der opstår de øjeblikke af, at man kan, og at man er sammen med nogen.
Derfor er det allervigtigste for mig her, at et menneske altid er et formål i sig selv.
Et menneske må aldrig bare blive en opgave, der skal overstås.
Derfor er vi i Radikale Venstre også med.
Vi synes, det er nogle smukke værdier, der ligger bag hele den ældrereform, som vi laver.
Vi støtter både det her lovforslag og de fire andre.
Jeg synes, vi skal måle os selv på, når vi om nogle år møder ældre, pårørende, medarbejdere, om der så er mere glæde i deres øjne.
Er der mere menneske og mindre system, mindre opgave og mindre afkrydsning?
Der har været mange ordførere oppe før mig.
Fordelen ved at være et lille parti er, at alle de andre har sagt alle de kloge ting om, hvad der er i lovforslaget.
Så jeg tænkte, at jeg kunne lægge lidt til, for hvis det stod til os i Radikale Venstre, var der to ting, som vi gerne ville gøre meget mere end det, vi er lykkedes med her.
Det første er, at vi selvfølgelig skal have sygeplejen ind i helhedsplejen.
Det er faktisk en lille smule svært at snakke om helhedspleje, hvis der ikke er sygepleje.
Der har vi, alle vi partier uden om regeringen, haft et meget tæt samarbejde.
Jeg tror, vi har sagt på hvert eneste møde, at vi ville have sygeplejen skrevet ind, og det kommer vi fortsat til at kæmpe for.
Det andet er, at jeg og vi i Radikale Venstre gerne vil give mennesker friheden til at være sig selv.
Vi er forskellige igennem hele livet.
Vi bliver jo ikke ens af at blive gamle, og derfor har jeg stadig væk en lille smule svært ved at forstå, hvorfor regeringen har gjort så meget ud af at opfinde en ny type plejehjem i stedet for bare at give frihed til alle plejehjem.
Jeg ville jo ønske, at vi gav friheden til alle, og at vi gav alle ældre muligheden for selv at kunne vælge tilkøb.
Det er faktisk et af de stærkeste ønsker fra mine radikale byrådsmedlemmer.
Jeg forstår ikke, hvorfor regeringen er imod det.
Jeg vil gerne sige tak til ministeren for forhandlingerne.
Tillykke med, at vi er kommet så langt.
Jeg vil gerne sige en særlig tak til alle de oppositionspartier, som I andre også har været inde på, for et virkelig tæt forløb.
Vi har holdt virkelig mange møder med hinanden, skrevet rigtig mange sms'er og koordineret virkelig tæt.
Særlig tak til Danmarksdemokraterne, til SF, til Liberal Alliance og til Konservative.
Det har været en kæmpe fornøjelse at arbejde sammen med jer.
Jeg synes, vi har fået lidt stof til eftertanke, i og med at vi er endt med at lave fem gigantiske lovforslag med sindssyg mange paragraffer.
Vi har en regering, som bliver ved med at snakke om afbureaukratisering, og nu laver vi et monstrum af lovgivning, som både har taget meget tid at lave, men jo også kommer til at tage sindssyg meget tid for folk derude at sætte sig ind i.
Nu, hvor sundhedsstrukturen er faldet på plads, skal vi jo have tænkt sygeplejen ind i helhedsplejen, og derfor kunne jeg godt tænke mig her til allersidst i dag at spørge – måske vil ministeren sige det i sin tale – hvornår vi bliver indkaldt til forhandlingerne.
Og kunne vi, please, nå at gøre det, så man kunne stille det som ændringsforslag og have det med i loven?
For ellers ender vi jo i den situation, at vi først stemmer én lov igennem, og at så kommer vi lige om lidt til, at regeringen så kommer med en ny lov, som ændrer den her lov, og så skal folk bruge tid på at sætte sig ind i det.
Det kommer til at give forvirring, og det kommer til at gøre, at man skal bruge endnu mere tid på administration og bureaukrati derude.
Så opfordringen fra Radikale Venstre er: Regering, indkald os til forhandlinger om at tænke sygeplejen ind med det samme, så vi kan lave ændringsforslaget, og så folk kan bruge deres tid på at være sammen med de ældre i stedet for at skulle sætte sig ind i en ny lov.
Men som sagt støtter vi alle fem lovforslag.